*Buda Ferenc*

**Esteledik**

Lefelé gurul a Nap,

kísérik a madarak,

gémek, varjak, vadludak.

Fényben izzó láthatár –

arra húz a sok madár,

mind a Nap nyomába jár.

Málnaszínnel alkonyul,

égi fény a mélybe hull,

s barnán besötétedik.

A világ is eltűnik.

Hová, mivé hullt a Nap?

Híre-hamva sem maradt.

Fölszedték a madarak?

Mire az éj eltelik,

megálmodjuk reggelig,

s újra itt lesz mindegyik.